Chmeľov

Chmeľov je obec na Slovensku v okrese Prešov.

 Dejiny 
Počiatky obce sa spájajú s rehoľníkmi z rádu strážcov Sv. Hrobu, ktorí tu mali svoj kláštor už pred rokom 1212. Pamiatkou na nich je ranogotický evanjelický kostol.

 Kultúra a zaujímavosti 
 Pamiatky 
 Zadná Hura, archeologická lokalita zaniknutého stredovekého hrádku z 13. storočia. Lokalita nie je prezentovaná. 

 Evanjelický kostol, jednoloďová ranogotická stavba s polygonálnym ukončením presbytéria a predstavanou vežou, z prelomu 13. a 14. storočia.  Staviteľmi kostola boli pravdepodobne členovia rádu božohrobcov, ktorí obec pred rokom 1313 vlastnili. Pôvodné patrocínium bolo sv. Kríža. V druhej polovici 14. storočia boli doplnené nástenné maľby v interiéri kostola. Úpravami prešiel v období renesancie v roku 1654, keď bola upravená veža s typickou renesančnou atikou. Ohradný múr kostola získal súčasnú podobu v 18. storočí. Z tohto obdobia pochádza aj oltár v presbytériu. Úpravami prešiel kostol v 20. storočí. Od roku 2012 bol reštaurovaný barokový oltár. Kostol si zachoval autentickú gotickú podobu. Presbytérium je zaklenuté rebrovou krížovou klenbou s dvoma svorníkmi s reliéfmi, loď je plochostropá. V sakristii sa zachovala stredoveká lomená valená klenba. Zachovali sa tu aj tri gotické portály s lomeným záklenkom, západný a južný do lode a portál do sakristie. Fasády kostola sú členené opornými piliermi a oknami s lomeným záklenkom. Veža je ukončená renesančnou atikou. Hlavný južný portál je gotický, lemovaný dvoma prútmi s lomeným záklenkom.

 Renesančný kaštieľ, dvojpodlažná dvojtraktová stavba na pôdoryse obdĺžnika z obdobia 16. – 17. storočia.  V nedávnej dobe prešiel komplexnou obnovou, ktorou stratil časť pamiatkových hodnôt. Fasády stavby sú hladké, strecha je valbová. Pri kaštieli sa nachádza torzo historickej záhrady.

 Gréckokatolícky Chrám povýšenia sv. Kríža, jednoloďová stavba s polkruhovým ukončením presbytéria a predstavanou vežou, z rokov 1933 – 1936. Na jeho výstavbe sa podieľali aj miestni rímskokatolíci. Fasády chrámu sú členené lizénovými rámami a oknami s polkruhovým záklenkom. Veža je členená kordónovou rímsou a ukončená ihlancovou helmicou.

 Železničný tunel, technická pamiatka z roku 1943. 

 Pamätné miesto s pomníkom SNP, miesto zavraždenia šiestich občanov v roku 1944. Nachádza sa tu pomník z roku 1974. 

 Referencie 

 Iné projekty 

 Externé odkazy 

 Apsida.sk– profil gotického kostola


Kategória:Obce okresu Prešov